Det nedlagte hotel i Aalestrup har siden marts huset adskillige ukrainske flygtninge. De seneste måneder er mange af beboerne imidlertid vendt tilbage, efter deres hjembyer er blevet mere fredelige. Men nu kan russisk aggression betyde, at ukrainske flygtninge igen kommer til Danmark. - Det er en skrækkelig situation. Mere end før. Vores by bliver bombet, fortæller Viktoria Verbitskya over facetime fra hjembyen Sarny vest for Kyiv. Det er kun en måned siden siden, at Viktoria og hendes tre børn blev hentet hjem til Ukraine af deres mand og far. Men nu skulle missilerne angiveligt falde i deres baghave. I videoen ser man ruinerne fra en tankstation, der angiveligt skulle være blevet sprunget i luften af russiske missiler i weekenden. Og privatfotos viser ifølge Viktoria røgen fra angrebet og vragdele fra en lastbil, der skulle være endt i familiens have. Situationen skaber utryghed for familien. Derfor er bilen, de for en måned siden kom til Ukraine i, nu blevet pakket igen. Denne gang kan destinationen være et retur til Aalestrup og Danmark. - Hun kører rundt i bilen, og den er pakket med kufferter. Så hun er klar, hvis der sker mere dernede, fortæller Maria Vittrup, der var med til at arrangere den bus, der i krigens begyndelse, fragtede Viktoria Verbitskya og hendes børn til trygge rammer i Aalestrup.

Opsummering:
Viktoria Verbitskya tog for en måned siden tilbage til Ukraine fra Aalestrup. Nu kan hende og familien være på vej retur.